Zagreb, 7. prosinca 2020.g.

**Z A P I S N I K**

sa **106. sjednice** Povjerenstva za odlučivanje o sukobu interesa održane dana 7. prosinca 2020. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Tatijana Vučetić i Aleksandra Jozić-Ileković.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 105. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **M-100/20, na zahtjev dužnosnika DOMAGOJA VALIDŽIĆA, pomoćnika ministra zaštite okoliša i energetike do 27. kolovoza 2020.g.,** iznosi predmet i navod da je dužnosnik podnio zahtjev za davanjem suglasnosti iz čl. 20. st. 4. ZSSI-a vezano za okolnosti da je dana 27. kolovoza 2020.g. razriješen dužnosti pomoćnika ministra Rješenjem Vlade Republike Hrvatske te sukladno navedenom traži suglasnost Povjerenstva za sklapanju ugovora kojim stupa u radni odnos s jednim od sljedećih pravnih osoba; Energetski institut Hrvoje Požar, Agencija za ugljikovodike, Fond za financiranje razgradnje i zbrinjavanja radioaktivnog otpada i istrošenog nuklearnog goriva Nuklearne elektrane Krško, Fond za zaštitu okoliša i energetsku učinkovitost, Hrvatski operator tržišta energije d.o.o. i Hrvatske vode. Dužnosnik pritom navodi kako je prije stupanja na dužnost 2017.g. bio zaposlenik Ministarstva, odnosno da je bio državni službenik te bi sukladno zakonskim mogućnostima iskoristio mogućnost premještaja na slobodna radna mjesta u državnim tijelima sukladno Zakonu o državnim službenicima.

Izvjestitelj navodi da s obzirom da se radi o pravnim osobama koje su vezane za energetski sektor i gospodarstvo od nadležnih ministarstava zatraženi su podaci, što je preduvjet za davanje suglasnosti, je li između tijela u kojem je dužnosnik obavljao posao pomoćnika ministra zaštite okoliša i energetike i navedenih poslovnih subjekata bilo poslovnog odnosa. Na traženje Povjerenstva dostavljeni supodaci da je jedino s Hrvatskim vodama bilo poslovnih odnosa odnosno da ministarstvo s Hrvatskim vodama ima ugovor o najmu poslovnih prostorija iz 1995.g.Dužnosnik nije sudjelovao u nikakvim radnjama vezanim za ugovor.

Izvjestitelj predlaže da se donese mišljenje da nema zapreke za stupanje u poslovni odnos kod poslovnih subjekata s kojima nije bilo poslovnih odnosa, a vezano za Hrvatske vode s kojima je bilo poslovnih odnosa, predlaže da se donese suglasnost da dužnosnik može stupiti u radni odnos budući da nema elemenata sukoba interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **M-112/20, na zahtjev dužnosnice IVANE BANDOV PAULIĆ, zamjenice gradonačelnika Grada Belog Manastira,** iznosi predmet i navodi da je dužnosnica podnijela zahtjev za davanje mišljenja u kojem navodi kako dužnost zamjenice gradonačelnika Grada Belog Manastira obnaša profesionalno, a prije obnašanja navedene dužnosti bila je zaposlena kao pročelnica Jedinstvenog upravnog odjela Općine Petlovac. Dužnosnica nadalje navodi da je Baranjska razvojna agencija Grada Beloga Manastira osnovana 26. rujna 2014.g. sa svrhom poticanja razvoja gospodarstva, turizma, poljoprivrede i civilnog sektora kroz pripremu i provedbu projekata na području Grada Belog Manastira i pripadajućih naselja. Osnivač Agencije je Grad Beli Manastir, a Odluku o osnivanju donijelo je Gradsko vijeće Grada Belog Manastira. Agencijom upravlja Upravno vijeće, a voditelj Agencije je ravnatelj kojeg imenuje i razrješava Upravno vijeće na temelju provedenog javnog natječaja. U zahtjevu za davanjem mišljenja se nadalje navodi da je dosadašnja ravnateljica s danom 30. rujna 2020.g. zatražila razrješenje s dužnosti te se pojašnjava da je Statutom Agencije propisano da će se u slučaju razrješenja ravnatelja imenovati vršitelj dužnosti ravnatelja, a Agencija je obvezna u roku od 30 dana od dana imenovanja vršitelja dužnosti raspisati natječaj za ravnatelja. Dužnosnica se nadalje poziva na Zakon o lokalnim izborima kojim je propisano da župan, gradonačelnik i općinski načelnik te njihovi zamjenici ne mogu biti ravnatelj, djelatnik niti član upravnog vijeća ustanove kojoj je jedinica lokalne, odnosno područne (regionalne) uprave osnivač. U slučaju da navedeni dužnosnici prihvate nespojivu dužnost, moraju u roku od 8 dana od prihvaćanja nespojive dužnosti podnijeti ostavku. Dužnosnica ističe kako će u slučaju imenovanja za ravnateljicu Agencije postupiti sukladno odredbama Zakona o lokalnim izborima te navodi da je vezano za tumačenje odredbi navedenog Zakona zatražila mišljenje Ministarstva pravosuđa i uprave. Dužnosnica također citira odredbe članka 20. ZSSI-a kojima su propisana ograničenja u zapošljavanju nakon prestanka obnašanja dužnosti te od Povjerenstva traži mišljenje može li, u slučaju da na natječaju bude ocijenjena kao najbolji kandidat, prihvatiti imenovanje za ravnateljicu Agencije te predstavlja li navedeno imenovanje povredu odredbi ZSSI-a.

Od Grada Belog Manastira zatraženi su podaci je li bilo poslovnih odnosa s navedenom Agencijom te su dostavljeni podaci da navedena jedinica lokalne samouprave kao osnivač Baranjske razvojne agencije Grada Belog Manastira svake godine u svom proračunu osigurava sredstva za rad iste, posebice sredstva za rad zaposlenika te sredstva za materijalne troškove nužne za redovitu djelatnost. Nadalje, Gradsko vijeće Grada Belog Manastira je u 2020.g. donijelo Odluku o korištenju poslovnih prostora PEER koji je u vlasništvu Grada. Upravljanje predmetnim objektom povjereno je agenciji te je navedenoj ustanovi dodijeljen na korištenje poslovni prostor u istom objektu, bez naknade. Dužnosnica u ovim postupcima nije sudjelovala.

Izvjestiteljica predlaže da se donese odluka kojom se, na temelju članka 20. stavka 4. ZSSI-a, dužnosnici daje suglasnost da u razdoblju od 12 mjeseci nakon prestanka obnašanja dužnosti zamjenice gradonačelnika Grada Belog Manastira, stupi u radni odnos u Baranjskoj razvojnoj agenciji Grada Belog Manastira, na radnom mjestu ravnatelja, s obzirom da poslovi ravnatelja ne predstavljaju poslove upravljanja navedenim poslovnim subjektom, a iz utvrđenih okolnosti konkretnog slučaja, vezanih za poslovne odnose između Grada Belog Manastira i Baranjske razvojne agencije Grada Belog Manastira, koji su nastali za vrijeme mandata dužnosnice ne proizlazi postojanje sukoba interesa navedene dužnosnice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **M-118/20, na zahtjev dužnosnice MARINE GUČANIN, zamjenice općinskog načelnika Općine Udbina,** iznosi predmet i navodi da je dužnosnica podnijela zahtjev za mišljenjem u kojem navodi da ima namjeru kupiti kuću u kojoj planira živjeti sa svojim budućim suprugom. Obzirom da nema uvjete za dobivanje kredita njen brat bi joj kupio predmetnu nekretninu. Stoga traži mišljenje Povjerenstva o predmetnoj situaciji, kao i o načinu prijavljivanja ovakvog načina stjecanja nekretnine. Na traženje Povjerenstva, dužnosnica je dostavila dopunu zahtjeva u kojem je navela kako bi ona osobno bila potpisnik kupoprodajnog ugovora, a kupoprodajnu cijenu bi isplatila u gotovini od novaca koje bi joj brat darovao za tu svrhu, bez obveze vraćanja. Isto tako, dužnosnica bi se nakon kupoprodaje upisala kao vlasnik nekretnine u zemljišne knjige.

Izvjestitelj predlaže da se donese mišljenje da dužnosnica može od brata kao dar primiti novčani iznos za kupnju nekretnine te se isto, obzirom da se predmetno darovanje, dano u tu svrhu, može smatrati uobičajenim darom između članova obitelji, ne smatra nedopuštenim darom u smislu članka 11. ZSSI-a. Dužnosnica je, povodom kupnje nekretnine novčanim iznosom kojeg će kao dar primiti od brata, sukladno članku 8. stavku 2. ZSSI-a, dužna navedene promjene na svojoj imovini prijaviti u izvješću o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **M-120/20, na zahtjev dužnosnika ŽELJKA KOVAČEVIĆA, općinskog načelnika Općine Donja Motičina,** iznosi predmet i navodi da je dužnosnik podnio zahtjev za mišljenjem u kojem navodi da u Općini Donja Motičina obnaša dužnost načelnika od dana 21.5.2017. godine te da trenutno općina sukladno Zakonu o poljoprivrednom zemljištu planira raspisati natječaj za zakup poljoprivrednog zemljišta u vlasništvu RH na području Općine Donja Motičina sukladno Programu raspolaganja poljoprivrednim zemljištem u vlasništvu RH na području Općine Donja Motičina za koji je općina dobila suglasnost Ministarstva poljoprivrede. Dužnosnik navodi kako bi se na raspisani natječaj za zakup poljoprivrednog zemljišta na 25 godina javio i njegov sin koji je nositelj OPG-a dok je majka dužnosnika nositeljica poljoprivrednog gospodarstva „Kovačević Jula". Dužnosnik ističe kako u Zakonu o poljoprivrednom zemljištu ne pronalazi odredbe koje govore o spriječenosti članova obitelji općinskog načelnika da se jave na natječaj osim odredbi čl. 31 st. 14. Zakona koji propisuje da članovi Povjerenstva za zakup kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva. Dužnosnik navodi da kao općinski načelnik nije član Povjerenstva za zakup. Dužnosnik podnosi zahtjev za mišljenje Povjerenstva postavljajući pitanje je li u sukobu interesa ako se njegov sin koji je nositelj obiteljskog poljoprivrednog gospodarstva javi na raspisani natječaj i ako se njegova majka koja je nositeljica poljoprivrednog gospodarstva javi na raspisani natječaj te je li u sukobu interesa ako isti budu izabrani kao najpovoljniji ponuditelji.

Izvjestiteljica predlaže da se donese mišljenje da sukladno odredbama ZSSI-a nema zapreke da se poljoprivredna gospodarstva čiji su nositelji sin i majka dužnosnika jave na javni natječaj za dodjelu u zakup državnog poljoprivrednog zemljišta koje se nalazi na području Općine Donja Motičina te ukoliko budu izabrani sklope ugovor o zakupu s Republikom Hrvatskom. U cilju zaštite vlastite vjerodostojnosti i očuvanja povjerenja građana u tijela javne vlasti, dužnosnik se treba izuzeti od svakog, pa i posrednog, oblika sudjelovanja u postupku provedbe javnog natječaja te okolnost da će se OPG-i, čiji su nositelji njegov sin i njegova majka, prijaviti na navedeni natječaj deklarirati članovima Općinskog vijeća Općine Donja Motičina i javno objaviti na internetskim stranicama navedene Općine. Dužnosnik je također dužan izuzeti se od potpisivanja ugovora o zakupu poljoprivrednog zemljišta u ime Republike Hrvatske s OPG-ima čiji su nositelji njegov sin i njegova majka na način da za potpisivanje navedenih ugovora ovlasti svog zamjenika.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **M-121/20, na zahtjev dužnosnika MARINA ČAČIĆA, zamjenika općinskog načelnika Općine Lekenik** iznosi predmet i navodi da je dužnosnik podnio zahtjev za mišljenje i postavio upit može li, kao lokalni dužnosnik, biti osnivač udruge građana koja bi imala mogućnost obavljanja određenih gospodarskih djelatnosti te savjetovanje i potporu članovima iz područja marketinga, investiranja te korištenja poticajnih mjera ministarstva i sredstava Europske unije.

Izvjestiteljica predlaže da se donese mišljenje da sukladno odredbama ZSSI-a dužnosnik može istovremeno uz obnašanje navedene dužnosti, u okviru prava da bude članom upravnih i nadzornih tijela najviše dviju neprofitnih udruga i zaklada, biti osnivač udruge, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u dvije druge neprofitne udruge ili zaklade. Dužnosnik se također upućuje da, ukoliko bude osnivačem pravnog subjekta koji obavlja gospodarsku djelatnost, u istom subjektu ne može obavljati poslove upravljanja.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **P-277/20, na zahtjev Anree Batinjan, ovlaštene za obavljanje poslova pročelnice Općine Pokupsko,** iznosi predmet i navodi da je pročelnica podnijela zahtjev u kojem se navodi da temeljem odredbi Zakona o vatrogastvu proizlazi da je vatrogasna djelatnost humanitarna djelatnost, da se vatrogasne zajednice osnivaju i radi skrbi o razvoju, promidžbi i unapređenju vatrogastva na području djelovanja vatrogasne zajednice te da općinski načelnik, gradonačelnik i župan imaju pravo i obvezu skrbiti o potrebama i interesima građana na svom području za organiziranjem učinkovite vatrogasne službe. Na području Općine Pokupsko djeluje Dobrovoljno vatrogasno društvo koje sredstvima iz svoga proračuna financira općina, slijedom čega moli mišljenje može li općinski načelnik ujedno biti i predsjednik DVD-a ili bi tim činom bio u sukobu interesa.

Izvjestiteljica predlaže da se donese očitovanje da dužnosnik koji je općinski načelnik Općine Pokupsko, istovremeno uz obnašanje navedene dužnosti može obnašati funkciju predsjednika Dobrovoljnog vatrogasnog društva Pokupsko, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova. S obzirom da DVD Pokupsko sredstvima iz svog proračuna financira Općina Pokupsko, dužnosnik je dužan, u svrhu jačanja povjerenja građana u dužnosnike i u tijela javne vlasti, kao i objektivnog, transparentnog i nepristranog obnašanja javne dužnosti, Općinskom vijeću Općine Pokupsko u postupku predlaganja i usvajanja Proračuna, deklarirati okolnost svoje povezanosti s DVD-om Pokupsko, kao i opravdanost dodjele obujma financijskih sredstava DVD-u iz proračuna Općine. Ukoliko dođe do situacije moguće dodjele sredstava DVD-u izvan proračuna Općine ili drugih poslovnih odnosa, upućuje se dužnosnik da u tom slučaju realizacije poslovnih odnosa ili dodjele sredstava DVD-u ovlasti zamjenika.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,10 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**